*****

ΚΑΝΟΝΙΣΜΟΣ (ΕΟΚ) αριθ. 3146/87 ΤΟΥ ΣΥΜΒΟΥΛΙΟΥ

της 19ης Οκτωβρίου 1987

για την τροποποίηση του κανονισμού (ΕΟΚ) αριθ. 822/87 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η σημερινή κατάσταση της αμπελοοινικής αγοράς, η οποία χαρακτηρίζεται από σημαντικά πλεονάσματα, απαιτεί να κινητοποιηθούν και άλλα μέσα εκτός από την απόσταξη για τη διάθεση των αποθεμάτων·

ότι για να μειωθεί η ποσότητα των οίνων που προσκομίζονται στην απόσταξη, και δια μέσου αυτής, οι ποσότητες της οινικής αλκοόλης που προκύπτει, είναι σκόπιμο να προσφερθεί μια νέα διέξοδος στους παραγωγούς γλεύκους·

ότι οι ερευνητικές ενέργειες τις οποίες πραγματοποίησε η Επιτροπή από το 1983 και μετά, σύμφωνα με το άρθρο 48 του κανονισμού (ΕΟΚ) αριθ. 822/87 (4), όπως τροποποιήθηκε τελευταία από τον κανονισμό (ΕΟΚ) αριθ. 1972/87 (5), έχουν ευνοήσει την υλοποίηση εναλλακτικών μέσων εκτός από την απόσταξη για τη διάθεση των πλεονασμάτων των προϊόντων του αμπελοοινικού τομέα και έχουν αποδείξει ότι είναι απολύτως δυνατό να χρησιμοποιηθεί το συμπυκνωμένο γλεύκος σταφυλιών για ζωοτροφές· ότι ενδείκνυται συνεπώς, ως πειραματικό μέτρο, να καταστεί πραγματοποιήσιμη η εργασία αυτή, χορηγώντας μια ενίσχυση για τα συμπυκνωμένα γλεύκη σταφυλιών που χρησιμοποιούνται για ζωοτροφές · ότι το ύψος της ενίσχυσης αυτής πρέπει να είναι επαρκές, χωρίς όμως να δημιουργεί μη υποφερτές στρεβλώσεις του ανταγωνισμού για τα συμβατικά προϊόντα που χρησιμοποιούνται σήμερα για ζωοτροφές· ότι πρέπει να προβλεφθεί ότι το ύψος της ενισχύσεως θα καθορισθεί κατά τρόπο ώστε να αποφευχθεί μια τεχνητή αύξηση του αμπελοοινικού δυναμικού, η οποία θα μεταφραζόταν σε μια υπερβολική παραγωγή γλεύκους σταφυλιών προοριζόμενη αποκλειστικά για ζωοτροφές· ότι, με το ίδιο σκεπτικό, πρέπει να αφαιρεθούν από τις ποσότητες οίνου που αποστάζονται δυνάμει του άρθρου 38 του κανονισμού (ΕΟΚ) αριθ. 822/87 οι ποσότητες συμπυκνωμένου γλεύκους που χρησιμοποιούνται για ζωοτροφές·

ότι εν όψει του καινοτόμου χαρακτήρα του νέου αυτού μέτρου ενδείκνυται, σε μια πρώτη φάση, να περιορισθεί η διάρκειά του σε ένα χρονικό διάστημα τριών ετών και να τεθεί ένα ανώτατο όριο 300 000 εκατολίτρων για τρία έτη στις ποσότητες που είναι δυνατό να επωφεληθούν από το καθεστώς αυτό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 45 του κανονισμού (ΕΟΚ) αριθ. 822/87 αντικαθίσταται από το ακόλουθο κείμενο:

«Άρθρο 45

1. Καθιερώνεται καθεστώς ενισχύσεως υπέρ:

- των συμπυκνωμένων γλευκών σταφυλιών,

- των διορθωμένων συμπυκνωμένων γλευκών σταφυλιών,

που παράγονται στην Κοινότητα, όταν χρησιμοποιούνται για να αυξηθεί ο αλκοολικός τίτλος που αναφέρεται στο άρθρο 18 του παρόντος κανονισμού και στο άρθρο 8 παράγραφος 2 του κανονισμού (ΕΟΚ) αριθ. 823/87.

2. Η χορήγηση της ενισχύσεως που αναφέρεται στην παράγραφο 1 μπορεί να επιφυλαχθεί στα προϊόντα που αναφέρονται στην παράγραφο 1 που προέρχονται από τις αμπελουργικές ζώνες Γ ΙΙΙ, στην περίπτωση κατά την οποία χωρίς αυτό το μέτρο θα ήταν αδύνατο να διατηρηθούν τα ρεύματα συναλλαγών των γλευκών και των οίνων για ανάμειξη.

Η επιφυλασσόμενη χορήγηση που αναφέρεται στο πρώτο εδάφιο, όταν αποφασίζεται, εφαρμόζεται επίσης στα διορθωμένα συμπυκνωμένα γλεύκη σταφυλιών που παράγονται εκτός των αμπελουργικών ζωνών που αναφέρονται σ' αυτό το εδάφιο, στις εγκαταστάσεις που είχαν αρχίσει αυτή την παραγωγή πριν τις 30 Ιουνίου 1982.

3. Το ποσό της ενισχύσεως που αναφέρεται στην παράγραφο 1 καθορίζεται σε ECU ανά % vol εν δυνάμει και ανά εκατόλιτρο συμπυκνωμένων γλευκών σταφυλιών ή διορθωμένων συμπυκνωμένων γλευκών σταφυλιών, λαμβανομένης υπόψη της διαφοράς μεταξύ των δαπανών εμπλουτισμού που λαμβάνεται από τα παραπάνω προϊόντα και από τη σακχαρόζη.

4. Κατά τη διάρκεια των αμπελουργικών περιόδων 1988/89, 1989/90 και 1990/91, καθιερώνεται επίσης καθεστώς ενίσχυσης για τη χρησιμοποίηση στις ζωοτροφές συμπυκνωμένου γλεύκους σταφυλιών που παράγεται στην Κοινότητα.

5. Το ποσό της ενίσχυσης που αναφέρεται στη παράγραφο 4 καθορίζεται σε ECU ανά % vol εν δυνάμει και ανά εκατόλιτρο συμπυκνωμένου γλεύκους σταφυλιών, λαμβανομένων υπόψη των επιπτώσεων που έχει στην τιμή της ζωοτροφής η αντικατάσταση ενός συμβατικού στοιχείου από συμπυκνωμένο γλεύκος σταφυλιών.

Εξάλλου, το ποσό καθορίζεται με τρόπο ώστε να μην οδηγήσει σε αύξηση της παραγωγής γλεύκους σταφυλιών που θα σήμαινε παραγωγή συμπυκνωμένου γλεύκους σταφυλιών που να προορίζεται αποκλειστικά για ζωοτροφές.

6. Το ποσό της ενίσχυσης που αναφέρεται στην παράγραφο 4 δεν είναι δυνατό να υπερβαίνει αυτό που χορηγείται στο πλαίσιο της προληπτικής απόσταξης.

7. Κατά τη διάρκεια των τριών αμπελουργικών περιόδων που αναφέρονται στην παράγραφο 4, η συνολική ποσότητα συμπυκνωμένου γλεύκους σταφυλιών που αποτελεί αντικείμενο του μέτρου που αναφέρεται στην παράγραφο 4 δεν μπορεί να υπερβαίνει τα 300 000 εκατόλιτρα.

8. Η συνολική ποσότητα συμπυκνωμένου γλεύκους σταφυλιών για την οποία παρέχεται, κατά τη διάρκεια μιας αμπελουργικής περιόδου, η ενίσχυση που προβλέπεται στην παράγραφο 4, αφαιρείται από την ποσότητα επιτραπέζιου οίνου ως προς τον οποίο είναι δυνατό να ληφθούν τα μέτρα που ορίζονται στο άρθρο 38 κατά τη διάρκεια της επόμενης περιόδου. Για το σκοπό αυτό, όταν προβλέπεται περιορισμός της ανώτατης ποσότητας επιτραπέζιου οίνου που μπορεί να αποστάζει προληπτικά κάθε παραγωγός, το όριο αυτό αναπροσαρμόζεται αναλόγως.

9. Σύμφωνα με τη διαδικασία που προβλέπεται στο άρθρο 83:

- καθορίζεται, πριν από κάθε αμπελουργική περίοδο το ποσό της ενίσχυσης που αναφέρεται στη παράγραφο 1,

- καθορίζονται, πριν από καθεμιά από τις εν λόγω αμπελουργικές περιόδους, το ποσό της ενίσχυσης που αναφέρεται στην παράγραφο 4 καθώς και η μέγιστη ποσότητα συμπυκνωμένου γλεύκους σταφυλιών στην οποία μπορεί να χορηγηθεί αυτή η ενίσχυση,

- θεσπίζονται, οι όροι για τη χορήγηση των ενισχύσεων που αναφέρονται στις παραγράφους 1 και 4 και οι άλλες λεπτομέρειες εφαρμογής του παρόντος άρθρου.

10. Η Επιτροπή διαβιβάζει στο Συμβούλιο, πριν από την 1η Φεβρουαρίου 1991, έκθεση προκειμένου να του επιτρέψει να εξετάσει, πριν από την 1η Σεπτεμβρίου 1991, τη λειτουργία του καθεστώτος που προβλέπεται στην παράγραφο 4.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Οκτωβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. C 243 της 27. 9. 1986, σ. 3.

(2) ΕΕ αριθ. C 76 της 23. 3. 1987, σ. 140.

(3) ΕΕ αριθ. C 83 της 30. 3. 1987, σ. 7.

(4) ΕΕ αριθ. L 84 της 27. 3. 1987, σ. 1.

(5) ΕΕ αριθ. L 184 της 3. 7. 1987, σ. 26.